РЕПУБЛИКА БЪЛГАРИЯ
В И С Ш    С Ъ Д Е Б Е Н    С Ъ В Е Т

ПРОТОКОЛ № 18

от заседание на Комисия „Съдебна карта, натовареност и съдебна статистика” към Съдийската колегия на Висшия съдебен съвет,
проведено на  10 юли 2019 г.  

Днес, 10 юли 2019 г. от 14:00 часа, се проведе заседание на Комисия „Съдебна карта, натовареност и съдебна статистика” към Съдийската колегия на Висшия съдебен съвет, в състав:

ПРЕДСЕДАТЕЛ:
ЗАМ.-ПРЕДСЕДАТЕЛ:
ЧЛЕНОВЕ:	ДАНИЕЛА МАРЧЕВА 
АТАНАСКА ДИШЕВА 
БОРЯНА ДИМИТРОВА 
ДРАГОМИР КОЯДЖИКОВ   
КРАСИМИР ШЕКЕРДЖИЕВ 
	
От администрацията на Висшия съдебен съвет присъстват: Красимира Василева – началник отдел ПОНД, дирекция  „Правна“, Румен Митев – началник отдел „Статистически анализ и обработка на данни“ в дирекция „ИТСС“,   Ирена Гинчева, старши експерт - отдел „Статистически анализ и обработка на данни“ в дирекция „ИТСС“.  
  
Заседанието на Комисията протече при следния дневен ред:

1.	Предложение от Георги Чолаков – председател на Върховен административен съд, за оптимизиране на щатната численост на административните съдилища.
2.	Предложение от Даниела Дончева – председател на Апелативен съд – София, за оптимизиране на щатната численост на Апелативен съд – София, Гражданско и Търговско отделение.  
3.	Предложение за оптимизиране на броя и структурата на военните съдилища.
4.	Обсъждане на предложения за справяне с неравномерната натовареност на Софийски районен съд, Районен съд – Перник и Районен съд – Ихтиман.
5.	Обобщена информация за образуването, движението и приключването на делата, постъпили във Върховния касационен съд за периода от 01.01.2019  г. до 30.06.2019 г. (Писмо с вх. № ВСС-8451/05.07.2019  г.).

По дневния ред: 

1.ОТНОСНО: Предложение от Георги Чолаков – председател на Върховния административен съд, за оптимизиране на щатната численост на административните съдилища.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:
1.1. Изразява отрицателно становище по предложението на Георги Чолаков – председател на Върховния административен съд,  за съкращаване на 1(една) щатна длъжност „съдия“ в ОС – Кърджали, тъй като същата е обявена на конкурс за повишаване и заемане в окръжните съдилища – гражданска колегия, с решение на Съдийската колегия на Висшия съдебен съвет по протокол № 21/02.07.2019 г. 

1.2. Предлага да се съкрати 1 (една) свободна щатна длъжност от Административен съд  –  Шумен и същата да бъде разкрита в Административен съд – Хасково.

Мотиви: Натовареността на Административен съд –  Шумен по брой постъпили дела за 2018 г. е 10 дела месечно на един съдия при средна за страната 12,57 бр. (изчислена без данните за Административен съд – София-град). Натовареността по брой  дела за разглеждане е 11,39 бр., при средна за административните съдилища - 15,40. При съкращаване на 1 (една) свободна щатна длъжност „съдия“ натовареността по брой постъпили дела ще се промени на 12 бр., при средна 12,57, а по брой дела за разглеждане – 13,67 бр., при средна - 15,40.

1.3. Изразява отрицателно становище, по предложението на Георги Чолаков – председател на Върховния административен съд ,  за съкращаване на 1(една) щатна длъжност „съдия“ в ОС - Враца, НО, която предстои да бъде освободена на основание чл. 165, ал. 1 от ЗСВ, считано от 11.07.2019 г., тъй като същата е определена за заемане чрез конкурс за първоначално назначаване в окръжните съдилища, с решение на Съдийската колегия на Висшия съдебен съвет по протокол № 18/11.06.2019 г.

1.4. Предлага да се съкрати 1 (една) щатна  длъжност „съдия“ в ОС - Враца, която предстои да бъде освободена на основание чл. 165, ал. 1  от ЗСВ, считано  от 13.10.2019 г., и същата да бъде разкрита в Административен съд – Кюстендил.

1.5. Изразява положително становище по останалите предложения от Георги Чолаков – председател на Върховен административен съд, за оптимизиране на щатната численост на административните съдилища.

1.6. Изпраща решението на Комисия по атестирането и конкурсите към Съдийската колегия на ВСС, за сведение. 

2. ОТНОСНО: Предложение от Даниела Дончева – председател на Апелативен съд – София, за оптимизиране на щатната численост на Апелативен съд – София, Гражданско и Търговско отделение.  

Във връзка с постъпилите предложения на административния ръководител на АС - София за разкриване на три щатни длъжности в Гражданско отделение и три щатни длъжности в Търговско отделение бяха обсъдени различни варианти, като председателят на комисията г-жа Даниела Марчева направи три предложения:

Предложение 1: Да бъде открита процедура за преместване на трима съдии по реда на чл. 194 ал. 1 от ЗСВ от Военно-апелативния съд в Софийския апелативен съд- Наказателно отделение, а съществуващите шест свободни щатни длъжности в НО на САС да бъдат преместени в ГО и/или ТО по преценка на Общото събрание на съдиите в САС. 

Мотиви: Изключително ниската натовареност на съдиите от Военно апелативния съд спрямо съдиите от наказателните отделения на общите апелативни съдилища налага преодоляването на дисбаланса в натовареността чрез съществуващите към този момент законови способи. Видно от статистическите отчети, броят на постъпилите дела на 1 съдия от ВАпС през 2018г. е 0,92бр. при 6,07бр. дела на 1 съдия в НО на САС. Налице е отчетливо голяма разлика не само в броя дела, но и във вида дела, които се разглеждат-във ВАпС структурата на делата е следната: Въззивни наказателни дела – 40 бр.; Наказателни частен характер дела – 2 бр.; Въззивни частни наказателни дела - 31 бр.; ЧНД по чл. 243 от НПК- 7 бр. и Административни наказателни дела – 11 бр., а в САС, НО,  структурата на делата е следната: Въззивни наказателни дела – 379 бр.; Въззивни частни наказателни дела - 1193 бр.; ЧНД по чл. 243 от НПК- 57 бр.; Административни наказателни дела – 11 бр.и Наказателни дела за възобновяване – 250 бр. По отношение натовареността на съдиите данните са следните: Общата натовареност на 1 съдия от ВАпС е 1,26 дела за разглеждане месечно при 6,59 дела на наказателен съдия от АС София. Съпоставката по видове дела е следната: Въззивни наказателни дела – 056 бр. на съдия от ВАпС при 1,32 бр. на съдия от АС София, Въззивни частни наказателни дела – 0,43 бр. на съдия от ВАпС при 4,14 бр. на съдия от АС - София. Видно от представените стойности натовареността на съдиите в АС София е шест пъти по-висока от тази на съдиите във ВАпС.

Разпоредбата на чл.194 ал.1 ЗСВ не изисква съгласие от преместваните магистрати, като в случая ще се постигне оптимално разпределение на кадровия ресурс без допълнителни утежняващи обстоятелства за самите магистрати. 

По направеното предложение беше проведено гласуване: г-жа Даниела Марчева  и г-н Драгомир Кояджиков гласуваха „ЗА“, г-жа Атанаска Дишева, г-жа Боряна Димитрова и г-н Красимир Шекерджиев гласуваха „ПРОТИВ“. В резултат на така проведеното гласуване, предложението не бе прието.

Предложение 2: Да бъде открита процедура за преместване на съдии по реда на чл. 194, ал. 1 от ЗСВ от АС – Варна, АС –  Велико Търново и  АС – Пловдив в АС – София, Гражданско и Търговско отделение.
Предложение 2.1.: Да бъде открита процедура за преназначаване на 6 (шест) съдии по реда на чл.194, ал.1 ЗСВ в САС, Гражданско и Търговско отделение, от апелативните съдилища и за брой длъжности, както следва:
– Апелативен съд – Пловдив - 2 /две/ щатни длъжности „съдия“;
– Апелативен съд – Варна - 2 /две/ щатни длъжности „съдия“;
– Апелативен съд – Велико Търново - 2 /две/ щатни длъжности „съдия“;

Мотиви: Съгласно приетия от СК на ВСС Анализ за натовареността на съдилищата за 2018г. е съществена разликата в натовареността на съдиите от гражданско и търговското отделение на САС с колегите им в другите апелативни съдилища - близо два пъти. През 2018 г. в САС натовареността общо на гражданските и търговските съдии в САС за 2018 г. е 15,66 бр. дела месечно на 1 съдия докато в останалите апелативни съдилища съдиите от гражданското и търговско отделение разглеждат средно по 7 – 8 бр. дела месечно. Този факт налага изравняване на натовареността между отделните апелативни съдилища, средство за което се явява законовоустановената процедура за преместване на съдии като най-бърз и ефективен способ за компенсиране на диспропорциите. 

По направеното предложение беше проведено гласуване: г-жа Даниела Марчева  гласува „ЗА“, г-жа Атанаска Дишева, г-жа Боряна Димитрова, г-н Драгомир Кояджиков и г-н Красимир Шекерджиев гласуваха „ПРОТИВ“. В резултат на така проведеното гласуване, предложението не бе прието.

Предложение 2.2.: Да бъде открита процедура за преназначаване на 3 (трима) съдии по реда на чл.194, ал.1 ЗСВ в САС- Търговско отделение, от апелативните съдилища и за брой длъжности, както следва:
– Апелативен съд – Пловдив - 2 /две/ щатни длъжности „съдия“;
– Апелативен съд – Варна - 1 /една/ щатна длъжност „съдия“;

По направеното предложение беше проведено гласуване: г-жа Даниела Марчева  и г-жа Атанаска Дишева гласуваха „ЗА“, г-жа Боряна Димитрова, г-н Драгомир Кояджиков и г-н Красимир Шекерджиев гласуваха „ПРОТИВ“. В резултат на така проведеното гласуване, предложението не бе прието.

Предложение 3: Разкриване на 6 (шест) нови щатни длъжности „съдия“ в АС – София, от които 3 (три) щатни длъжности „съдия“ в Гражданско отделение и 3 (три) щатни длъжности „съдия“ в Търговско отделение.

По направеното предложение беше проведено гласуване: г-жа Даниела Марчева  гласува „ЗА“, г-жа Атанаска Дишева, г-жа Боряна Димитрова, г-н Драгомир Кояджиков и г-н Красимир Шекерджиев гласуваха „ПРОТИВ“. В резултат на така проведеното гласуване, предложението не бе прието.

	С оглед резултата от проведеното гласуване по направените до този момент предложения във връзка с искането на Председателя на САС за разкриване на 6 нови щатни длъжности „съдия“ в САС- ГО и ТО, и поради изчерпване на законовите възможности за решаване на въпроса,

Комисия "Съдебна карта, натовареност и съдебна статистика"
към Съдийската колегия на Висшия съдебен съвет

Р Е Ш И:
2.1. Изразява отрицателно становище по предложението на административния ръководител на АС - София за разкриване на 3 (три) щатни длъжности „съдия“ в Апелативен съд – София, Търговско отделение.

Мотиви: Мнозинството от състава на комисията приема, че не е налице необходимост от увеличаване на щатната численост на АС - София, тъй като в рамките на съда съществува възможност за вътрешна оптимизация на незаетите щатни длъжности в Наказателно отделение на САС чрез преразпределение с оглед натовареността на отделенията, като тази възможност е изцяло от правомощията на Общото събрание на съдиите в САС. 

2.2. По отношение на предложението на административния ръководител на АС - София за разкриване на 3 (три) щатни длъжности „съдия“ в Апелативен съд – София, Гражданско отделение, КСКНСС се е произнесла по идентичен начин с решение по протокол № 17/03.07.2019г.

2.3. Внася  предложенията от административния ръководител на Апелативен съд – София, за обсъждане в заседанието на Съдийската колегия на Висшия съдебен съвет на 16 юли 2019 г.

2.4.	Предлага на Съдийската колегия към ВСС да приеме следните решения:

ПРОЕКТ
                                                     
СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ 
Р Е Ш И :

1. Оставя без уважение  искането на административния ръководител – председател на Апелативен съд – София за увеличаване щатната численост с 3 (три) щатни длъжности „съдия“ в  Апелативен съд – София, Гражданско  отделение.

2. Оставя без уважение  искането на административния ръководител – председател на Апелативен съд – София за увеличаване щатната численост с 3 (три) щатни длъжности „съдия“ в  Апелативен съд – София, Търговско  отделение.

3. Изпраща решението на административния ръководител – председател на Апелативен съд – София, за сведение.

3. ОТНОСНО: Предложение за оптимизиране на броя и структурата на военните съдилища.

След проведеното гласуване и при обявения резултат 4 гласа „за“ и 1 глас „против“,

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:
3.1. ПРИЕМА да бъдат закрити две първоинстанционни военни съдилища.

Мотиви: Военните съдилища са конституционно установени съдебни органи със специална предметна компетентност, определена в Наказателно-процесуалния кодекс. 
Като трайна тенденция във времето се констатира намаляваща натовареност на военните съдилища. Тя се обуславя от ограничаването на тяхната предметна компетентност и от прякото влияние на структурата и състоянието на въоръжените сили на Република България и числеността на личния им състав, съответно от стратегическите приоритети пред развитието на българската армия.  Това е така, защото подсъдността на военните съдилища на законодателно ниво е обвързана със субекта на престъпленията (военнослужещи и съответни граждански лица). В този смисъл постоянното намаляване на числеността на въоръжените сили и съответната инфраструктура дават отражение върху степента на натовареност на военните съдилища.
Ниската натовареност на военните съдилища формира необходимостта от стартиране на процес по оптимизация на тяхната структурата, довел до закриването с решение на ВСС по протокол № 6/06.02.2014 г. на две военни съдилища (Военен съд – Варна и Военен съд – Плевен).  С цитираното решение ВСС е възложил на Комисия по анализ и отчитане степента на натовареност на органите на съдебната власт да внесе във ВСС сравнителен анализ на натовареността на военните съдилища в оставащите военни съдилища. В изпълнение на това решение е изготвен и впоследствие приет от Съдийската колегия на ВСС Анализ на натовареността на военните съдилища през 2016 г. (Решение по протокол № 29/18.07.2017 г.).
Категорични и недвусмислени са направените в него изводи, а именно, че трайно установената ниска натовареност на военните съдилища и липсата на обективна обусловеност за нейното увеличаване налагат необходимостта от предприемане на следващи стъпки за промяна в съдебните райони на военните съдебни органи.  В този смисъл следва да се отчетат и изводите от анализа за ефективността на военните съдилища, приет от Общото събрание на наказателната колегия на ВКС. В изводите на този доклад се констатира следното:
-	 Ефективността на военните съдилища в общата картина на съдебната карта е незадоволителен в контекста на ангажирания човешки и материален ресурс.
-	 Натовареността на военните съдилища е значително по –малка от тази на останалите съдилища.
-	 Експенциално расте броя на разпитаните пред съдия по чл.222 и чл.223 НПК и на наказателно частните дела.
-	 Стабилитетът на постановените актове е незадоволителен и би могъл да се повиши при по-високо професионално ниво на съдиите,нещо повече-налице е една неприемлива корелация между малко на брой дела и голям процент отменени и изменени актове.Потенциалът на назначените военни съдии не търпи развитие поради ограничената им професионална изява.

В анализа за натовареността на съдилищата през 2018 г.  (приет с решение на СК на ВСС по протокол № 20/25.06.2019 г.) се констатира следното: 

•	През последните години броят на делата, които се образуват и разглеждат в трите военни съдилища, е изключително малък. През 2018 г. са разгледани 681 дела,  с 21% по-малко спрямо 2016 г. и 5% повече спрямо 2017 г., като увеличението през 2018 г. е в резултат на образуваните във Военен съд – София 162 бр. дела по искания на пострадалите за ускоряване на досъдебното производство. 

•	Голям дял на дела с относително ниска правна и фактическа сложност - частни наказателни дела – 74%, като 44% от тях са разпити пред съдия. През 2018 г. частните наказателни дела (без разпитите) в системата на военните съдилища са се увеличили драстично спрямо 2017 г. (72%), което също се дължи на образуваните във ВС – София дела по искания на пострадалите за ускоряване на досъдебното производство (162 бр.).

•	Малък дял на дела с висока правна и фактическа сложност – наказателни дела от общ характер – 16%, като половината от тях са приключили със споразумения. Средногодишно броят на постановените присъди е 3.20 бр. за един магистрат. 

•	Прави впечатление символичният брой на делата от частен характер (общо 7 бр. за трите военни съдилища за 2018 г.). Сравнително малък е и делът на съдебните производства по чл. 78а от НК. За 2018 г. те са 62 бр., като 32 бр. от тях са разгледани от ВС – Сливен, 16 бр. от ВС – Пловдив и 14 бр. от Софийския военен съд.

•	През последните години в структурата на делата от общ характер, които се разглеждат във военните съдилища, преобладават тези с предмет престъпления, които по силата на чл. 35 от НПК са подсъдни на районните съдилища. Поради това, ако сравним натовареността на военните съдии с техните колеги от районните съдилища, разликата е още по-драстична.

•	Малкият брой постъпления във военните съдилища определя и една ниска натовареност на съдиите – по 3 дела на месец на един съдия, която, сравнена с натовареността на наказателните съдии от окръжните съдилища е 2 пъти по-ниска. 
Средната натовареност по щат по брой дела за разглеждане на месец във военните съдилища за 2018 г. е 3,78 бр. дела месечно на един съдия, от които 0,61 бр. – НОХД,  0,04 бр. – НЧХД, 0,34 бр. – дела по 78а от НК, 1,57 бр. – ЧНД и 1,22 бр. – Разпити. 
Средната натовареност по щат на наказателен съдия от окръжните съдилища по брой дела за разглеждане месечно на 1 съдия за 2018 г. е 8,26 бр., от които 0,95 бр. – НОХД, 4,02 бр. – ЧНД, 0,47 бр. – Разпити, 1,42 бр. - ВНД,  1,35 бр. – ВЧНД и 0,05 бр. – НАХД.

Стартиралият през 2010 г. преглед на структурата на въоръжените сили, осъществяващ се посредством  Плана за развитие на въоръжените сили (приет с постановление № 333 на МС на основание чл. 22, ал. 2, т. 6 от Закона за отбраната и въоръжените сили на РБ, отм., ДВ, бр.3, от 12.01.2016г., в сила от 12.01.2016 г.), продължава въз основа на приет с постановление на МС № 382 от 30.12.2015 г. План за развитие на въоръжените сили до 2020г. Той предвижда оценка на необходимостта от реорганизиране на военните формирования, а намалението на личния състав се обвързва с осъществяваната модернизация, отказ от ненужни способности и с процеса на освобождаване на отбраната от излишъците.
Не на последно място, съгласно Актуализираната стратегия за продължаване на реформата на съдебната система и пътната карта към нея, мярка 3.4.5, която е в процес на изпълнение, се предвижда извършване на Оценка на ефективността на структурите за специализирано правосъдие (системата на административните съдилища; военните съдилища; специализираните наказателни институции). Очакваният резултат е изграждане на ефективна структура на съдилищата. За постигане на напредък по изпълнението на стратегията и заложените в нея мерки, ангажимент на ВСС е предприемането на адекватни и навременни действия и отчитането на постигнатите резултати.

3.2. ВНАСЯ решението на комисията по т. 3.1. за разглеждане от Съдийската колегия на Висшия съдебен съвет на заседанието, насрочено на 16.07.2019 г.

3.3.	Предлага на Съдийската колегия към ВСС да приеме следните решения:

ПРОЕКТ

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ 
Р Е Ш И :

1. ПРИЕМА да бъдат закрити две първоинстанционни военни съдилища.

2. СФОРМИРА работна група за изготвяне на анализ на степента на натовареност на военните съдилища, който да съдържа конкретно предложение по т.1 с оглед оптимизиране на броя и структурата на военните съдилища.

3. В състава на работната група по т.2. да бъдат включени членовете на комисия „Съдебна карта, натовареност и съдебна статистика“ към Съдийската колегия на ВСС, членове на комисия „Бюджет и финанси“ към Пленума на ВСС и на комисия „Съдебна администрация“ към Съдийската колегия на ВСС, както и представители на Върховния касационен съд, Военно-апелативен съд, Военен съд – София, Военен съд – Пловдив и Военен съд – Сливен.

4. Решението да се изпрати на комисия „Бюджет и финанси“ на ВСС и на комисия „Съдебна администрация“ на Съдийската колегия на ВСС, както и на административните ръководители на Върховен касационен съд, Военно - апелативен съд, Военен съд - София, Военен съд - Пловдив, Военен съд – Сливен, за поименно определяне на членовете на работната група.

4. ОТНОСНО: Обсъждане на предложения за справяне с неравномерната натовареност на Софийски районен съд, Районен съд – Перник и Районен съд – Ихтиман.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

4.1. ПРИЕМА, че не е налице необходимост за увеличаване щатната численост на Районен съд – Перник с 1 (една) щатна длъжност „съдия“.
	
След проведеното гласуване и при обявения резултат 4 гласа „за“ и 1 глас „против“:

4.2. ПРИЕМА, че е налице обоснована необходимост от провеждане на процедура за преместване на един съдия по реда на чл. 194, ал. 1 ЗСВ от Районен съд – Стара Загора в Районен съд – Ихтиман.

Мотиви: Сериозен кадрови проблем е налице в Районен съд – Ихтиман, в който през последните години броя на постъпилите дела се е увеличил рязко. През 2017 г. броят на делата се увеличава с 30% спрямо предходната, а през 2018 г. спрямо 2016 г. - с 21 %. Увеличението касае предимно гражданските дела (спрямо 2016 г. през 2017 г. делата са се увеличили с 47%, а през 2018 - с 46%). За 2017 г. натовареността на съдиите по брой постъпили дела се увеличава на 49,06, при средна 37,91 бр. Броя на делата за разглеждане на един магистрат месечно нарастват на 53,75, при средна - 41,55 бр. Натовареността на един съдия месечно спрямо броя на делата за 2018 г. е 45,69 по брой постъпили дела, при средна 36,53, а по брой дела за разглеждане е 51,98, при средна - 40,38. Щатната численост на РС – Ихтиман, която през последните три години не е променяна, към момента е от четирима съдии, в това число и административния ръководител. 
Откриването на процедурата по реда чл.194, ал.1 от  ЗСВ за РС – Ихтиман е най-бързият законово установен механизъм за регулиране на натовареността от една страна, а от друга страна - за този ОСВ е налице заявление за преместване на съдия от РС – Стара Загора, подадено в проведеното от КСКНСС предварително проучване.
В тази връзка Комисията намира за целесъобразно разкриването на 1 (една) щатна длъжност „съдия“ по реда на чл.194, ал.1 от ЗСВ чрез преместване на един съдия от РС – Стара Загора.
РС – Стара Загора за 2018 г. е с натовареност по щат на един съдия месечно 39,49 бр. постъпили дела, при средна 36,53 и 43,27 бр. дела за разглеждан, при средна - 40,38. Следва да се отбележи факта, че от 6 574 постъпили граждански дела, заповедните производства са 61%.
Спрямо 2017 г. броят на делата постъпили в РС – Стара Загора е намалял с 6%, а натовареността по щат е паднала с 3 дела месечно на един съдия.
При закриване на 1 (една)  щатна длъжност за съдия натовареността на един съдия месечно в РС – Стара Загора ще се промени на 41,47 брой постъпили дела и 45,43 брой дела за разглеждане, при средна съответно 36,53 бр. и 40,38 бр.

4.3. ВНАСЯ решението на комисията по т. 4.2. за разглеждане от Съдийската колегия на Висшия съдебен съвет на заседанието, насрочено на 16.07.2019 г.
4.4.	Предлага на Съдийската колегия към ВСС да приеме следните решения:
		                                                                                               
  ПРОЕКТ

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

1. ОТКРИВА процедура за преназначаване на 1 /един/ съдия по реда на чл.194, ал.1 от ЗСВ от Районен съд – Стара Загора в Районен съд – Ихтиман.

1.1. УКАЗВА на административния ръководител на РС – Стара Загора, че следва надлежно /с отразяване на дата и полагане на подпис от съответния съдия/ да уведоми съдиите в органа за решението по т. 1 и за възможността в седмодневен срок от получаването му да подадат заявления с мотиви за участие в откритата процедура за преназначаване по реда на чл.194, ал.1 ЗСВ в РС – Ихтиман.

4.5. ПРИЕМА, че е налице „обоснована необходимост“ за увеличаване щатната численост на Софийски районен съд с 5 (пет) щатни длъжности „съдия“, които да бъдат съкратени от нисконатоварени районни съдилища с наличие на свободни щатни длъжности „съдия“.

Мотиви: Софийският районен съд е с щатна численост от 202 (двеста и двама) длъжности „съдия“, в това число административния ръководител и петима заместник-председатели. Към момента реално правораздават 171 съдии. Щатните длъжности никога не са били и не могат да бъдат изцяло заети поради различни обективни и субективни фактори като майчинство, продължителен отпуск по болест, неплатен отпуск, командировани съдии в други ОСВ, както и незаети щатни длъжности. Видно от писмо от 23.05.2019г. на ръководството на СРС до СК на ВСС, към този момент в гражданските отделения на съда 5 състава са без титуляр, поради което същите са спрени от разпределение, а висящите пред тези състави 3199 броя дела не са преразпределени поради липса на съдии без състав, а насрочените дела се отлагат. 
За 2018 г. натовареността по щат в Софийски районен съд е 63,14 бр. дела за разглеждане месечно от един съдия при 64,69 бр. за 2017 г. и 59,34 бр. за 2016 г., по постъпления на делата данните са следните: за 2018 г. – 44,64 бр., за 2017 г. - 47,58 бр. и за 2016 г. - 44,20 бр. По данни от статистическите таблици за дейността на  СРС през 2018 г. са образувани  81 710  граждански дела. С останалите висящи от предходната година, общо за разглеждане са  117 307 граждански дела. Исковите производства са 39% от постъпилите граждански дела в съда, а именно 32 006 бр. и с най-малък дял са частните производства – 4 995 бр. (6%). Натовареността на съдиите от гражданските отделения по брой постъпили дела е 50,81 бр. месечно на един съдия и 72,95 бр. дела за разглеждане месечно от един съдия. Именно поради тази причина действителната натовареност по брой дела за разглеждане на един съдия месечно възлиза на 73.83 бр. дела. 
Комисията намира, че няма пречка да бъде извършено съкращаване на 1 (една) свободна щатна длъжност „съдия“ от районните съдилища в градовете Карлово, Своге, Тетевен, Трън и Тутракан и същите да бъдат разкрити в Софийски районен съд за решаване на проблема с кадровия дефицит. Тези районни съдилища са с натовареност под средната за нивото, както по отношение на постъпленията, така и по броя на разгледаните дела. Следва да се отбележи факта, че по данни от статистическите таблици за дейността на съдилищата за 2018 г. повече от половината разгледани граждански дела са заповедни производства. Натовареността на един съдия месечно на горепосочените съдилища е около 1,5 пъти по-ниска от натовареността на съдиите в СРС.  

4.6. Предлага на Съдийската колегия на Висшия съдебен съвет да предложи, на основание чл. 30, ал. 5, т. 7 от ЗСВ, на Пленума на Висшия съдебен съвет да съкрати, на основание чл. 30, ал. 2, т. 8 от ЗСВ 5 (пет) свободни щатни длъжности „съдия“ в районните съдилища, както следва:
- 1 (една) свободна щатна длъжност „съдия“ в Районен съд – Карлово;
- 1 (една) свободна щатна длъжност „съдия“ в Районен съд – Своге;
- 1 (една) свободна щатна длъжност „съдия“ в Районен съд – Тутракан;
- 1 (една) свободна щатна длъжност „съдия“ в Районен съд – Трън; 
- 1 (една) свободна щатна длъжност „съдия“ в Районен съд – Тетевен;
4.6.1. Да се изиска от административните ръководители на районните съдилища по т.4.6., в срок до 15.07.2019 г. да изпратят писмено становище относно съкращаване на 1 (една) свободна щатна длъжност „съдия“.
4.6.2. Предлага на Съдийската колегия  на Висшия съдебен съвет да предложи, на основание чл. 30, ал. 5, т. 7 от ЗСВ, на Пленума на Висшия съдебен съвет да разкрие, на основание чл. 30, ал. 2, т. 8 от ЗСВ, 5 (пет) щатни длъжности „съдия“ в Софийски районен съд.
 4.7. ВНАСЯ решението на комисията по т. 4.6. за разглеждане от Съдийската колегия на Висшия съдебен съвет на заседанието, насрочено на 16.07.2019 г.
4.8. ПРЕДЛАГА на Съдийската колегия да вземе следното решение:

ПРОЕКТ

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ 

Р Е Ш И :

1. ПРЕДЛАГА на основание чл. 30, ал. 5, т. 7 ЗСВ на Пленума на Висшия съдебен съвет да съкрати, на основание чл. 30, ал. 2, т. 8 ЗСВ, 1 (една) свободна щатна длъжност „съдия“ в Районен съд – Карлово, считано от датата на вземане на решението. 
2. ПРЕДЛАГА на основание чл. 30, ал. 5, т. 7 ЗСВ на Пленума на Висшия съдебен съвет да съкрати, на основание чл. 30, ал. 2, т. 8 ЗСВ, 1 (една) свободна щатна длъжност „съдия“ в Районен съд – Своге, считано от датата на вземане на решението. 
3. ПРЕДЛАГА на основание чл. 30, ал. 5, т. 7 ЗСВ на Пленума на Висшия съдебен съвет да съкрати, на основание чл. 30, ал. 2, т. 8 ЗСВ, 1 (една) свободна щатна длъжност „съдия“ в Районен съд – Тутракан, считано от датата на вземане на решението. 
4. ПРЕДЛАГА на основание чл. 30, ал. 5, т. 7 ЗСВ на Пленума на Висшия съдебен съвет да съкрати, на основание чл. 30, ал. 2, т. 8 ЗСВ, 1 (една) свободна щатна длъжност „съдия“ в Районен съд – Трън, считано от датата на вземане на решението. 
5. ПРЕДЛАГА на основание чл. 30, ал. 5, т. 7 ЗСВ на Пленума на Висшия съдебен съвет да съкрати, на основание чл. 30, ал. 2, т. 8 ЗСВ, 1 (една) свободна щатна длъжност „съдия“ в Районен съд – Тетевен, считано от датата на вземане на решението. 
6. ПРЕДЛАГА на основание чл. 30, ал. 5, т. 7 ЗСВ на Пленума на Висшия съдебен съвет да разкрие, на основание чл. 30, ал. 2, т. 8 ЗСВ, 5 (пет) щатни длъжности „съдия“ в Софийски районен съд, считано от датата на вземане на решението.
7. ВНАСЯ предложението в заседанието на Пленума на Висшия съдебен съвет, насрочено на ……………… за разглеждане и произнасяне.

4.9. Отлага разглеждането на отправеното искане от административните ръководители на Софийски градски съд и Софийски районен съд за провеждане на процедура за преназначаване на 10 (десет) съдии по реда на чл. 194, ал. 1 от ЗСВ, за следващо заседание.

5. ОТНОСНО: Обобщена информация за образуването, движението и приключването на делата, постъпили във Върховния касационен съд за периода от 01.01.2019  г. до 30.06.2019 г. (Писмо с вх. № ВСС-8451/05.07.2019  г.).

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:
5.1. Приема обобщена информация за образуването, движението и приключването на делата, постъпили във Върховния касационен съд за периода 01.01.2019  г. до 30.06.2019 г., представена от председателя на ВКС на основание чл. 114, ал. 1, т. 14 от Закона за съдебната власт.

5.2. Внася на заседание на Съдийската колегия на ВСС, насрочено на 16 юли 2019 г., представената от председателя на ВКС обобщена информация по т. 5.1.

5.3. Предлага на Съдийската колегия на ВСС да приеме следните решения:
														                                               ПРОЕКТ
                                                     
СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ 

Р Е Ш И :
1. Приема обобщена информация за образуването, движението и приключването на делата, постъпили във Върховния касационен съд за периода от 01.01.2019  г. до 30.06.2019 г., представена от председателя на ВКС на основание чл. 114, ал. 1, т. 14 от Закона за съдебната власт. 
2. Обобщената информация да се публикува на интернет-страницата на ВСС в раздел „Съдебна статистика“.

ПРЕДСЕДАТЕЛ НА
КОМИСИЯ „СЪДЕБНА КАРТА,
НАТОВАРЕНОСТ И СЪДЕБНА 
СТАТИСТИКА“ 			/п/
							   		 ДАНИЕЛА МАРЧЕВА